कॉलोनी के बाहर दिगपाल राठौर की गाड़ी ठीक रात के नौ बजे आकर खड़ी हो जाती। नताशा बुर्के में चुपचाप पिछले रास्ते से आती और उसमे बैठ जाती। ड्राईवर पहले उसे बंधे के पुल के पास बनी झुग्गी झोंपड़ियों में सलमा मैडम के ढाबे पर ले जाता। बंधे के उस पार नया नगर-विस्तार गगन चुम्बी इमारतों से पाटा जा रहा था। करोड़ों की लागत से गुलाबी पत्थर लाकर एक से एक होटल, मॉल, सड़कें, पार्क, और अनगिनत मूर्तियाँ जड़ दी गईं थीं मगर बंधे के पुल के इस तरफ? मजदूर बस्ती और स्लम! बिना लगत का शहर जहाँ होटलों की ऐय्याशी भी, मॉल के फैशन भी, और सड़कों की चहल पहल भी, रात के अँधेरे में दहकते चहकते। सरकारी पोलों से चुराई बिजली से जगमगाता यह दलित नगर अनेकों तरह की मस्ती सस्ते में परोसता था। दिन के उजाले में यहाँ सिर्फ सब्जीवाले सड़क के दोनों ओर पसरे नज़र आते थे।